Paasnaweek: Duisende motoriste oortree aandklokreël‘n Verkeersopeenhoping Maandag op die N2 tussen Botrivier en Grabouw. (Foto: Rob Breezy/Twitter) Minstens 32 000 voertuie in die Wes-Kaap het gedurende Paasnaweek die aandklokreël verontagsaam en tussen 00:00 en 04:00 op dié provinsie se hoofroetes gery. Jandré Bakker, woordvoerder van die provinsiale departement van vervoer, sê dié voertuie is deur middel van die Asod-stelsel, wat die gemiddelde spoed van ŉ motor vandat dit die eerste kamera verbysteek totdat dit ŉ tweede kamera bereik, op die provinsies se hoofroetes soos die N1, N2, N7 en R27 getel. Dit sluit dus nie eens al die ander roetes in dié provinsies in nie. Die departement het Maandag motoriste gewaarsku wat ná afloop van die Paasnaweek huiswaarts keer om gehoor te gee aan die aandklokreël. “Ons is op die pad en sal nie huiwer om jou te stop, te beboet en te laat wag totdat die aandklokreël opgehef is voordat jy jou reis mag voortsit nie,” sê Bakker. Die Asod-stelsel toon verder dat meer as 350 000 voertuie sedert die begin van die Paasnaweek deur die Wes-Kaap se hoofroetes beweeg het waarvan 74 000 voertuie Sondag deur hierdie punte beweeg het. Byna 9 000 voertuie is reeds vanoggend deur hierdie stelsel getel. Daar word verwag dat dié provinsie se paaie veral tussen middagete en 20:00 besig sal wees. Die verkeer het Maandagoggend reeds op die N1 in Limpopo opeengehoop. (Foto:Mogalakwena Municipality/Facebook) Die Gautengse verkeerspolisie het intussen in ŉ verklaring gesê swaar verkeer word op al die hoofroetes en snelweë wat na dié provinsie lei, verwag namate Suid-Afrikaners ná die Paasnaweek tuiskeer. Voorlopige data het teen Sondag getoon dat 30 motoriste oor die Paasnaweek op Gauteng se paaie gesterf het. Die meeste van hierdie sterftes word toegeskryf aan dronkbestuur, die onveilige verbysteek van voertuie, spoed, oorlading en voetgangers wat snelweë oorgesteek het. Meer as 40 motoriste is teen gister reeds in hegtenis geneem op aanklag van dronkbestuur. Die meeste van dié oortreders is in die omgewing van Carletonville aan die Wes-Rand aangekeer. Sello Maremane, woordvoerder van die departement, sê polisiebeamptes is steeds sigbaar op Gauteng se hoofpaaie. Bestuurders word versoek om waaksaam en geduldig te wees en die padreëls na te kom.